A Bizottság határozata

(2000. november 8.)

a vállalkozáspolitikai csoport létrehozásáról

(az értesítés a C(2000) 3089. számú dokumentummal történt)

(2000/690/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

mivel:

(1) Az Európai Közösséget létrehozó szerződés 157. cikke azt a feladatot jelöli meg a Közösség és a tagállamok számára, hogy biztosítsák a Közösség iparának versenyképességéhez szükséges feltételeket.

(2) Az ésszerűsítés érdekében és a Bizottság helyes gyakorlattal és a tagállamokkal való koordinációval kapcsolatos munkája integrálásának elősegítése érdekében, amint azt "A vállalkozáspolitika előtt álló kihívások a tudásalapú gazdaságban" című bizottsági közlemény [1] megállapítja, a Bizottságnak a vállalkozói kör magas szintű szakértőiből és a tagállamok képviselőiből álló, "vállalkozáspolitikai csoport" elnevezésű, mérlegelő, megvitató és tanácsadó testületre van szüksége, amely megvizsgálja az általános vállalkozáspolitikai kérdéseket, és támogatja a Bizottságot a helyes gyakorlat azonosításában és terjesztésében.

(3) A vállalkozáspolitika jobb átláthatóságának és hatékonyságának megteremtése, valamint annak érdekében, hogy a vállalkozáspolitika fokozottabb stratégiai szerepet tölthessen be a tudásalapú gazdaság kihívásainak való megfelelés tekintetében, a vállalkozáspolitikai csoportnak két részlegből kell állnia: az első a tagállamok képviselőit foglalja magában, a második pedig olyan kiemelkedő személyiségeket, akiket a Bizottság választ magasan és megfelelően képzett jelentkezők széles köréből, és akik az iparban, a szolgáltatásokban, az üzleti körökben, vagy az innováció és a tudásalapú gazdaság fejlesztésével kapcsolatos tevékenységi területeken működnek.

(4) Az iparral foglalkozó főigazgatók, valamint a kis- és középvállalkozásokért felelős országos hatóságok megfelelő képviseletének lehetővé tétele érdekében indokolt, hogy a tagállamok két képviselőt is jelölhessenek az első részlegbe.

(5) Ezért egy vállalkozáspolitikai csoportot kell létrehozni, és meg kell határozni annak hatáskörét és belső szervezetét.

(6) A kis- és középvállalkozások megfelelő képviseletének biztosítása érdekében rögzített juttatás fizetendő azoknak, akik részt vesznek a vállalkozáspolitikai csoport munkájában, és kis- vagy középvállalkozás alkalmazásában állnak.

(7) A kereskedelemmel és forgalmazással foglalkozó bizottságot, valamint szövetkezetek, kölcsönös önsegélyező társaságok, szövetségek és alapítványok tanácsadó bizottságát fel kell oszlatni,

A KÖVETKEZŐKÉPPEN HATÁROZOTT:

1. cikk

A Bizottság mellett létrejön egy vállalkozáspolitikai csoport, a továbbiakban: "csoport", amelynek tagjait a Bizottság nevezi ki. A csoport feladata, hogy vállalkozáspolitikai kérdésekben tanácsot adjon a Bizottságnak.

2. cikk

(1) A csoport két részlegből áll:

- egy első részleg (főigazgatók), amely tagállamonként legfeljebb két, a tagállam által kinevezett képviselőből áll,

- egy második, szakmai kamara, amely a Bizottság által kinevezett, legfeljebb 40 tagból áll, akik a vállalkozások szempontjából fontos szakismeretek széles körét képviselik.

(2) Megbízás alapján konkrét kérdések tanulmányozásával foglalkozó munkacsoportok hozhatók létre.

(3) A Bizottság szakértőket kérhet fel, hogy vegyenek részt a csoport, a részlegek vagy a munkacsoportok munkájában.

(4) A csoport, részlegei és munkacsoportjai a Bizottság által meghatározott formában és ütemezés szerint üléseznek. Az üléseken a Bizottság elnököl, és azokon a Bizottság tisztviselői is részt vehetnek.

(5) A csoport és részlegei a Bizottság által beterjesztett tervezet alapján elfogadják saját eljárási szabályzatukat. A titkárságot a Bizottság szervezeti egységei biztosítják.

(6) A Bizottság az érintett dokumentum eredeti nyelvén a csoporttal vagy részlegeivel kapcsolatos bármilyen közleményt, összefoglalót, részközleményt vagy munkadokumentumot közzétehet az interneten.

3. cikk

A második részlegre a következő rendelkezések vonatkoznak:

- a kinevezés személyi hatáskörben történik, és a Bizottság részére minden külső utasítástól függetlenül történő tanácsadásra vonatkozik,

- a csoport, részlegei vagy munkacsoportjai által végzett munka során szerzett információ nem hozható nyilvánosságra, amennyiben a Bizottság azt állapítja meg, hogy az bizalmas jellegű ügyre vonatkozik,

- a tagok hivatali ideje két év, amely megújítható. A tagok más személlyel történő felváltásukig, illetve hivatali idejük lejártáig maradnak hivatalban,

- azok a tagok, akik már nem tudnak hatékonyan hozzájárulni a csoport munkájához, lemondanak, vagy megszegik az ennek a cikknek első vagy második francia bekezdésében, illetve az Európai Közösséget létrehozó szerződés 287. cikkében foglalt követelményeket, hivatali idejük fennmaradó részére más személlyel válthatók fel,

- A tagok nevét az Európai Közösségek Hivatalos Lapjában teszik közzé.

4. cikk

A Bizottságnál hatályban levő rendelkezésekkel összhangban a Bizottság megtéríti a tagok, megfigyelők és szakértők számára a csoport tevékenységével összefüggésben felmerülő utazási és létfenntartási költségeket. A feladatvégzésért nem jár díjazás. A vállalkozási politikáért felelős biztos azonban dönthet úgy, hogy a kis- és középvállalkozásoknál [2] foglalkoztatott tagok, megfigyelők vagy szakértők számára az előkészítő munkából, illetve a vállalatuktól való távollétükből eredő költségek évente legfeljebb 10 napra, napi 500 euró rögzített juttatás formájában téríthetők.

5. cikk

A 81/428/EGK [3] és 98/215/EK [4] határozat hatályát veszti.

6. cikk

Ez a határozat az Európai Közösségek Hivatalos Lapjában való kihirdetésének napján lép hatályba. A határozatot 2005. december 31-ig kell alkalmazni. A Bizottság az említett időpontot megelőzően dönt a határozat esetleges meghosszabbításáról.

Kelt Brüsszelben, 2000. november 8-án.

a Bizottság részéről

Erkki Liikanen

a Bizottság tagja

[1] COM(2000) 256 végleges, a legjobb eljárást ismertető melléklettel együtt.

[2] A Bizottság 1996. április 3-i ajánlásában (HL L 107., 1996.4.30., 4. o.) foglalt meghatározás szerint, ideértve az önálló vállalkozókat is.

[3] HL L 165., 1981.6.23., 24. o.

[4] HL L 80., 1998.3.18., 51. o.

--------------------------------------------------